KOMISIJOS REGLAMENTAS (EB) Nr. 414/2007
2007 m. kovo 13 d.
dėl techninių Europos Parlamento ir Tarybos direktyvos 2005/44/EB dėl suderintų upių informacijos paslaugų (UIP) Bendrijos vidaus vandens keliuose 5 straipsnyje nurodytų upių informacijos paslaugų (UIP) planavimo, įgyvendinimo ir naudojimo gairių
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. rugsėjo 7 d. Europos Parlamento ir Tarybos direktyvą 2005/44/EB dėl suderintų upių informacijos paslaugų (UIP) Bendrijos vidaus vandens keliuose (1), ypač į jos 5 straipsnį,
kadangi:
(1)
Pagal Direktyvos 2005/44/EB 1 straipsnį turi būti sukurtos ir įdiegtos suderintos, sąveikios ir atviros upių informacijos paslaugos (UIP).
(2)
Pagal Direktyvos 2005/44/EB 5 straipsnį turi būti nustatytos techninės upių informacijos paslaugų (UIP) planavimo, įgyvendinimo ir naudojimo gairės (toliau - UIP gairės).
(3)
UIP gairės turi būti pagrįstos direktyvos II priede išdėstytais principais.
(4)
Pagal Direktyvos 2005/44/EB 1 straipsnio 2 dalį techninės specifikacijos turi remtis atitinkamų tarptautinių organizacijų, pavyzdžiui, PIANC, CCNR ir UNECE, atliktu darbu; būtina užtikrinti darną su kitomis modalinėmis eismo valdymo paslaugomis, ypač su jūrų laivų eismo valdymo ir informacijos paslaugomis.
(5)
Siekiant užtikrinti vienodą UIP planavimo, įgyvendinimo ir naudojimo supratimą, šiose UIP gairėse pateikti terminai ir apibrėžtys turi būti vartojami atliekant tolesnį standartizavimo darbą ir projektuojant taikomąsias priemones.
(6)
Šiose gairėse pateiktų UIP struktūra turi būti taikoma plėtojant paslaugas, sistemas ir taikomąsias priemones.
(7)
Planuojant UIP turi būti laikomasi šiose UIP gairėse aprašytos sisteminės procedūros.
(8)
Gairės, kurioms taikomas šis reglamentas, atitinka dabartinį techninio meistriškumo lygį. Sukaupus Direktyvos 2005/44/EB taikymo patirties, taip pat atsižvelgiant į technikos pažangą ateityje, gali prireikti padaryti gairių pakeitimus, kaip numatyta Direktyvos 2005/44/EB 5 straipsnio 2 dalyje.
(9)
UIP gairių projektą išnagrinėjo Direktyvos 2005/44/EB 11 straipsnyje nurodytas komitetas.
(10)
Šiame reglamente numatytos priemonės atitinka Direktyvos 2005/44/EB 11 straipsnyje nurodyto komiteto nuomonę,
PRIĖMĖ ŠĮ REGLAMENTĄ:
1 straipsnis
Šis reglamentas nustato upių informacijos paslaugų (UIP) planavimo, įgyvendinimo ir naudojimo gaires. Gairės yra išdėstytos šio reglamento priede.
2 straipsnis
Reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. kovo 13 d.